GRAPTH ERVTHSH E-1294/96 υποβολή: Roberto Mezzaroma (UPE) προς την Επιτροπή (31 Μαΐου 1996)

Θέμα: Διαχείριση των κοινοτικών ενισχύσεων προς τη Βοσνία

Στο πλαίσιο της αποστολής ανθρωπιστικής βοήθειας στη Βοσνία, ορισμένες ευρωπαϊκές εταιρείες, μεταξύ των οποίων και η «Italtrend» της Μπολώνια, ανέλαβαν να μεταφέρουν την προσφερόμενη ανθρωπιστική βοήθεια στη Βοσνία.

Ερωτάται η Επιτροπή:

1. Ποιά υπήρξαν τα κριτήρια για την επιλογή των εταιρειών αυτών; Ποιές ήταν οι συμβατικές προϋποθέσεις που προβλέπονταν από την προκήρυξη του διαγωνισμού;

2. Ποιές νομικές, οικονομικές και επιμελητειακές εγγυήσεις προσέφεραν οι εταιρείες αυτές προκειμένου να επιτύχουν την από πλευράς της Κοινότητος κατακύρωση σε αυτές του εν λογω έργου;

3. Με ποιό τρόπο η Επιτροπή ελέγχει την υλοποίηση των στόχων που ανέλαβαν να εξυπηρετήσουν οι εταιρείες αυτές;

Απάντηση του κ. Van den Broek εξ ονόματος της Επιτροπής (5 Ιουλίου 1996)

Η Επιτροπή σύναψε σύμβαση, εξ ονόματος των αρχών της Δημοκρατίας της Βοσνίας και Ερζεγοβίνης, με δύο φορείς προμηθειών - την EuroP.A.P.A. και Italtrend EΠΕ σε συνεργασία με την Gemco και Cato - με ισχύ από τις 15 Ιανουρίου 1996. Ο ρόλος των εν λόγω φορέων είναι να αναλάβουν τον τελικό προσδιορισμό, προμήθεια και παράδοση αγαθών σύμφωνα με το βασικό πρόγραμμα παροχής βοήθειας Phare υπέρ της Βοσνίας και Ερζεγοβίνης υπό τις ευνοϊκότερες συνθήκες κόστους και όσο το δυνατόν πιο έγκαιρα, σύμφωνα πάντα με τους κανονισμούς Phare και τους προσυμφωνημένους όρους προκήρυξης διαγωνισμού και σύναψης συμβάσεων.

1. Δημοσιεύτηκε περιληπτική διακήρυξη διαγωνισμού για την προεπιλογή φορέων προμηθειών ((ΕΕ C 161, 27.6.1995. )). Μετά την αξιολόγηση των προσφορών προεπιλέχθηκαν δεκατρείς προμηθεύτριες εταιρείες και κοινοπραξίες. Βάσει των παραπάνω και σύμφωνα με τις συνήθεις διαδικασίες του Phare, η Επιτροπή κατήρτισε περιορισμένο κατάλογο υποψηφίων που περιείχε εννέα προμηθεύτριες εταιρείες, οι οποίες κλήθηκαν στις 28 Νοεμβρίου 1995 να προβούν σε προσφορά για τα θέματα προμήθειας στο πλαίσιο του βασικού προγράμματος παροχής βοήθειας. Το τεύχος δημοπράτησης περιελάμβανε τυποποιημένο σχέδιο σύμβασης προμήθειας και τα σχετικά παραρτήματα σύμφωνα με τη διαδικασία προκήρυξης διαγωνισμού του Phare. Μπορεί να διατεθεί αντίγραφο του σχεδίου σύμβασης μετά από αίτηση. Συστάθηκε επιτροπή αξιολόγησης που αποφάσισε τα λεπτομερή τεχνικά κριτήρια αξιολόγησης όσον αφορά τους τρείς βασικούς τομείς που αναφέρονται στη διακήρυξη διαγωνισμού, ήτοι: 1) οργάνωση, χρονοδιάγραμμα, μέθοδοι και πρόγραμμα εργασίας (κατά μέγιστο όριο 25%) 7 2) πείρα (κατά μέγιστο όριο 30%) 7 3) προσόντα, πείρα και ικανότητες του προτεινόμενου προσωπικού (κατά μέγιστο όριο 45%). Κατ' εφαρμογή της μεθόδου «διπλού φακέλου» (ξεχωριστές τεχνικές και χρηματοδοτικές προσφορές), εξετάστηκαν οι χρηματοδοτικές προσφορές μόνο για τους διαγωνισμούς που ήταν, από τεχνική άποψη, αποδεκτοί, ήτοι που συγκέντρωναν τουλάχιστον το 65%. Για αυτούς, η γενική κατάταξη έγινε αποδίδοντας στην τεχνική πρόταση ποσοστό 70% και στην χρηματοδοτική πρόταση ποσοστό 30%.

2. Ζητήθηκε από τους φορείς προμηθειών να δεσμευτούν με συνήθη σύμβαση προμήθειας που θα περιλαμβάνει όρους αναφοράς, την οργάνωση και τις μεθόδους που θα ακολουθηθούν, κατάλογο του προσωπικού, ανάλυση των τιμών και γενικούς όρους για τις συμβάσεις παροχής υπηρεσιών που χρηματοδοτούνται από κεφάλαια Phare και Tacis. Αναπόσπαστο μέρος αποτελούν οι τραπεζικές εγγυήσεις που καλύπτουν τις προπληρωμές που προβλέπει η σύμβαση, οι οποίες επιτρέπουν στον συμβαλλόμενο φορέα να ανακτήσει τις προκαταβολές σε περίπτωση μη εκτέλεσης του έργου. Οι μετέπειτα πληρωμές πραγματοποιούνται βάσει των κανονικών τιμολογίων των έργων που εκτελούνται. Η τελική πληρωμή πραγματοποιείται μόνο μετά την έγκριση από την Επιτροπή τελικής έκθεσης των φορέων προμηθειών μετά το πέρας του έργου που έχει αναληφθεί. Ζητήθηκε από τους προμηθευτές να εξασφαλίσουν μόνιμη παρουσία στο Σαράγεβο, με το κατάλληλο προσωπικό για τη διεκπεραίωση των εργασιών που προβλέπει η σύμβαση καθ' όλη τη διάρκεια της ανάθεσης της σύμβασης. Τους ζητήθηκε επίσης να αποδώσουν ιδιαίτερη προσοχή στα προβλήματα υλικοτεχνικού εξοπλισμού που οφείλονται στην υποδομή της χώρας και να επινοήσουν μεθόδους για την αποφυγή πιθανών καθυστερήσεων.

3. Χρησιμοποιούνται διάφοροι μηχανισμοί εποπτείας και ελέγχου. Στην αρχική φάση, ζητήθηκε από τους φορείς προμηθειών να υποβάλουν σχέδιο δράσεως, με χρονοδιάγραμμα των εργασιών που προβλέπει η σύμβαση και καθορισμό των απαραίτητων πόρων. Το εν λόγω σχέδιο δράσεως ενημερώνεται σε μηνιαία βάση και υποβάλλεται στην Επιτροπή υπό μορφή μηνιαίων και τριμηνιαίων εκθέσεων προόδου που περιγράφουν τη γενική κατάσταση όσον αφορά την εκτέλεση του προγράμματος. Εξασφαλίζεται επίσης αυστηρή εποπτεία από το γραφείο της Επιτροπής για το βασικό πρόγραμμα παροχής βοήθειας στο Σαράγεβο, που βρίσκεται σε καθημερινή επαφή με τους φορείς προμηθειών και προβαίνει εξάλλου σε εγκρίσεις για την Επιτροπή καθ' όλη την περίοδο της προμήθειας (περιεχόμενο, περιορισμένοι κατάλογοι υποψηφίων, αξιολόγηση των προσφορών, συμβάσεις με τους προμηθευτές). Τέλος, προσλήφθηκε από την Επιτροπή ανεξάρτητη ομάδα εποπτείας μετά από κλειστό διαγωνισμό για την εξακρίβωση της ποσότητας, της ποιότητας και της χρησιμοποίησης των παρεχόμενων αγαθών. Η εν λόγω ομάδα έχει εξασφαλίσει μόνιμη παρουσία στο Σαράγεβο και υποβάλλει ανεξάρτητες εκθέσεις απευθείας στην Επιτροπή σε μηνιαία βάση.